Þingræður haldnar á Alþingi Íslendinga



Með því að þetta er síðasti þingfundur hv. Ed. að þessu sinni, þar sem nú er ákveðið að þinglausnir fari fram í dag, vil ég nú nota tækifærið til þess að þakka ykkur, hv. þdm., fyrir samveruna á þessu þingi, sem nú er að ljúka, og ánægjulega samvinnu. Ég vil þakka skrifstofustjóra Alþingis, og öðru starfsfólki Alþingis svo og þingfréttariturum færi ég bestu þakkir fyrir ágæta samvinnu. En ekki síst vil ég þakka skrifurum deildarinnar fyrir ágætt starf og varaforsetum fyrir alla þá aðstoð sem þeir hafa veitt mér sem forseta. Við erum nú ekki einungis að ljúka þessu þingi, heldur er þetta lokaþing þessa kjörtímabils. Fram undan er kosningabaráttan. Ég óska öllum hv. þdm. sæmdar í þeim leik, en auðna mun ráða hverjir okkar eiga hingað afturkvæmt. En vitað er að nokkrir úr hópi hv. þdm. munu ekki verða í kjöri í næstu alþingiskosningum og því ekki sitja hér á næsta kjörtímabili. Þessum hv. þdm. vil ég sérstaklega flytja þakkir, og ég veit að ég mæli þá áreiðanlega fyrir munn okkar allra þdm. Ég vil þakka þessum hv. þdm. fyrir hin góðu kynni og fyrir ánægjulega samvinnu og fyrir þeirra mikilsverðu störf. Og nú, þegar leiðir skilja, óska ég öllum utanbæjarmönnum góðrar heimferðar og ánægjulegrar heimkomu og öllum hv. þdm. heilla og hamingju, hvar sem leiðir liggja.



Herra forseti. Ég vil fyrir hönd okkar þdm. þakka forseta hlýjar óskir í garð okkar þdm. Eins og hann minntist á eru hér ekki einungis venjuleg þinglok, heldur eru það einnig lok kjörtímabils okkar til starfa hér á hv. Alþingi. Ég vona einnig að það verði ekki talin helgispjöll eða mér virt til verri vegar þó að ég víki örlítið frá hinum hefðbundnu kveðjuorðum þegar ég þakka öllum hv. þdm. þessarar d. fyrir samveruna, en hér hef ég átt lengst af setu á þingtíma mínum sem varað hefur nú um 25 ára skeið eða samtals 27 þing. Það fer ekki hjá því, að á slíkri stundu verði manni hugsað til ýmissa atvika sem skeð hafa á jafnlöngum starfsferli á sama vinnustað og jafnáhrifaríkum vinnustað og Alþingi er og á að vera um ókomna tíð Íslandsbyggðar. Ég get sagt það af fullri hreinskilni, að ég vík úr þessu starfi ókalinn á hjarta. Hitt er langtum ofar í mínum huga: allar þær ánægjulegu stundir sem ég hef átt hér í sölum Alþingis og þá kannske reynsluríkustu um leið í störfum mínum hér. Ég vil sem sagt nota þetta tækifæri, þar sem ég mun af ástæðum, sem öllum þdm. eru kunnar, ekki taka þátt í þeim bardaga sem fram undan er hjá velflestum ykkar, þ. e. a. s. kosningabaráttunni, sem hæstv. forseti hefur þegar minnst á að fram undan er á næsta leiti. Ég óska ykkur persónulega öllum gæfu og gengis í lífi ykkar og störfum um leið og ég ítreka þakklæti mitt til ykkar fyrir samveruna þessi ár. Ég ítreka einnig þakklæti mitt fyrir hönd okkar þdm., herra forseti, til fjölskyldu þinnar og þín persónulega fyrir réttláta og góða fundarstjórn á þessu þingi sem og áður á þessu kjörtímabili og reyndar lengur og ánægjuleg samskipti í störfum við okkur þdm. og réttsýni í hvívetna. Ég bið hv. þdm. að taka undir þessi orð mín með því að rísa úr sætum. - 



Ég vil þakka hv. 4. landsk. þm. fyrir persónulegar óskir í minn garð, og ég vil þakka fyrir hönd okkar allra hin hlýju orð er hann mælti til okkar allra. Liggur þá ekki fleira fyrir þessum fundi. Ég aðeins ítreka óskir mínar til ykkar allra. - Fundinum er slitið.